На међународној сцени Бохуш је дебитовао на Европском првенству за јуниоре у Хелсинкију, у јулу 2010. године, а свега месец дана касније дебитовао је и у сениорској конкуренцији наступајући на Европском првенству у великим базенима чији домаћин је била Будимпешта. Иако је у Будимпешти успео да у обе трке у којима се такмичио (50 и 100 леђно) поправи личне рекорде, Бохуш ни у једној од њих није успео да се пласира у финале. Прву медаљу у каријери, бронзу у дисциплини 50 леђно, освојио је на Европском јуниорском првенству у Београду 2011. године. Годину дана касније, на сениорском европском првенству у Дебрецину, осваја своју прву сениорску медаљу, бронзу у трци на 50 метара леђним стилом. На истом такмичењу успео је да исплива и олимпијску квалификациону норму, а у Лондону 2012. такмичио се у трци на 100 метара леђним стилом и на крају заузео 22. место у квалификацијама (није успео да се пласира у полуфинале).